ຢາເສບຕິດ ເປັນໄພຂົ່ມຂູ່ ຕໍ່ສະຖຽນລະພາບ ໃນອັຟການິສຖານ
ເລຂາທິການໃຫຍ່ ສປຊ ກ່າວວ່າ ການຄ້າຢາເສບຕິດ ເປັນໄພຂົ່ມຂູ່ທີ່ຮ້າຍແຮງ ຕໍ່ສະຖຽນລະພາບ ໃນອັຟການິສຖານ
ເລຂາທິການໃຫຍ່ຂອງອົງການສະຫະປະຊາຊາດ ທ່ານ Ban Ki-moon ໄດ້ຮຽກຮ້ອງໃຫ້ ອັຟການິສຖານ ຖືເອົາການປາບປາມການລັກລອບຄ້າຢາເສບຕິດ ເປັນບັນຫາອັນຮີບດ່ວນ ແລະກ່າວວ່າ ປະຊາຄົມນາໆຊາດ ຕ້ອງໃຫ້ຄວາມຊ່ອຍເຫຼືອ ໃນການດຳເນີນຄວາມພະຍາ ຍາມດັ່ງກ່າວ ໃນຄຳປາໄສເປີດກອງປະຊຸມບັນດາຜູ້ຕາງໜ້າຂັ້ນສູງຈາກທົ່ວໂລກ ເປັນເວລານຶ່ງມື້ ທີ່ກຸງ ວຽນນາໃນວັນພະຫັດວານນີ້ ທ່ານ Ban ກ່າວວ່າ ການຜະລິດແລະລັກລອບຄ້າຢາເສບຕິດ ໃຫ້ໂທດບ່ອນທຳລາຍ ການດຳເນີນຄວາມພະຍາຍາມ ໃນການໃຫ້ຄວາມຊ່ອຍເຫຼືອແກ່ອັຟ ການິສຖານກາຍເປັນປະເທດທີ່ມີເສດຖະກິດດຳເນີນໄປຕາມປົກກະຕິໄດ້ ທ່ານ Ban ເວົ້າວ່າ ການປູກຝິ່ນໃນອັຟການິສຖານໄດ້ເພີ່ມຂຶ້ນ 7% ແລະການຜະລິດຢາ ຝິ່ນ 61% ໃນຮອບປີຜ່ານມາ ລາຍໄດ້ການສົ່ງອອກຈາກການຂາຍຜະລິດຕະພັນຝິ່ນຂອງ ອັຟການິສຖານອາດມີມູນຄ່າສູງເຖິງ 2 ພັນ 400 ລ້ານໂດລາ ທ່ານເວົ້າວ່າ ພວກເຮົາຈະ ບໍ່ສາມາດຄາດຫວັງໄດ້ວ່າຈະມີສະຖຽນລະພາບໄດ້ເວລາ 15% ຂອງຍອດຜະລິດຮວມແຫ່ງ ຊາດຂອງອັຟການິສຖານມາຈາກການຄ້າຢາເສບຕິດ ລັດຖະມົນຕີກະຊວງຕໍ່ຕ້ານຢາເສບຕິດຂອງອັຟການິສຖານທ່ານ Zarar Ah-med Moq- bel Osmani ກ່າວວ່າ ອັຟການິສຖານເຂົ້າໃຈດີເຖິງຄວາມວິຕົກກັງວົນຂອງນາໆຊາດແຕ່ ໃຫ້ຂໍ້ສັງເກດວ່າ ການປູກຝິ່ນສ່ວນໃຫຍ່ແມ່ນມີຂຶ້ນຢູ່ໃນບັນດາແຂວງທີ່ບໍ່ມີຄວາມປອດໄພ ລັດຖະມົນຕີການຕ່າງປະເທດຝຣັ່ງ ທ່ານ Alain Juppe ຊຶ່ງເປັນປະທານຮ່ວມຂອງກອງ ປະຊຸມໃນຄັ້ງນີ້ພ້ອມກັບຄູ່ຕຳແໜ່ງຝ່າຍຣັດເຊຍຄືທ່ານ Sergei Lavrov ກ່າວວ່າ ເມື່ອ ເວົ້າເຖິງເລື່ອງໄພຂົ່ມຂູ່ແລ້ວບໍ່ມີຫຍັງທີ່ຈະເປັນອັນຕະລາຍຮ້າຍແຮງໄປກວ່າການບໍ່ດຳເນີນ ການຫຍັງເລີຍ